CELEX: 32013D0778(01)
Language: el
Date: 2013-12-13 00:00:00
Title: 2013/778/ΕΕ: Εκτελεστική απόφαση της Επιτροπής, της 13ης Δεκεμβρίου 2013 , για την ίδρυση του Εκτελεστικού Οργανισμού Έρευνας και για την κατάργηση της απόφασης 2008/46/ΕΚ

20.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/54
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Δεκεμβρίου 2013
   για την ίδρυση του Εκτελεστικού Οργανισμού Έρευνας και για την κατάργηση της απόφασης 2008/46/ΕΚ
   (2013/778/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 58/2003 επιτρέπει στην Επιτροπή να αναθέτει αρμοδιότητες στους εκτελεστικούς οργανισμούς για την υλοποίηση του συνόλου ή μέρους ενός ενωσιακού προγράμματος ή έργου, εξ ονόματός της και υπό την ευθύνη της.
            
         
               (2)
            
            
               Η ανάθεση σε εκτελεστικούς οργανισμούς καθηκόντων υλοποίησης προγραμμάτων σκοπό έχει να παράσχει στην Επιτροπή τη δυνατότητα να εστιάζεται στις δραστηριότητες και στα καθήκοντα προτεραιότητας που δεν είναι δυνατόν να ανατεθούν σε εξωτερικούς φορείς, χωρίς να απολέσει τον έλεγχο και την τελική ευθύνη για τις δράσεις που διαχειρίζονται οι εν λόγω εκτελεστικοί οργανισμοί.
            
         
               (3)
            
            
               Η ανάθεση καθηκόντων συναφών με την υλοποίηση του προγράμματος σε έναν εκτελεστικό οργανισμό απαιτεί σαφή διαχωρισμό μεταξύ των φάσεων προγραμματισμού που συνεπάγεται ευρύ περιθώριο διακριτικής ευχέρειας όσον αφορά επιλογές βάσει πολιτικών προβληματισμών - έργο που εκτελείται από την Επιτροπή - αφενός, και της υλοποίησης του προγράμματος, αφετέρου - η οποία πρέπει να ανατίθεται στον εκτελεστικό οργανισμό.
            
         
               (4)
            
            
               Με την απόφαση 2008/46/ΕΚ της Επιτροπής (2), η Επιτροπή ίδρυσε τον Εκτελεστικό Οργανισμό Έρευνας (εφεξής ο Οργανισμός) και του ανέθεσε τη διαχείριση κοινοτικών δράσεων στο πεδίο της έρευνας αναφορικά με την εκτέλεση εργασιών που συνδέονται με την υλοποίηση του ειδικού προγράμματος «Άνθρωποι» για την εφαρμογή του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007 έως 2013) (3), του ειδικού προγράμματος «Ικανότητες» για την εφαρμογή του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007 έως 2013) (4) και του ειδικού προγράμματος «Συνεργασία» για την εφαρμογή του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007 έως 2013) (5) του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (6) (εφεξής «έβδομο πρόγραμμα-πλαίσιο»).
            
         
               (5)
            
            
               Ο Οργανισμός έχει αποδείξει ότι η ανάθεση καθηκόντων σε εκτελεστικό οργανισμό είναι καθόλα δόκιμη λύση για βελτίωση της οικονομικής απόδοσης, πράγμα που επιτρέπει στην Επιτροπή να διαχειρίζεται έναν διογκούμενο προϋπολογισμό με λιγότερο αναλογική αύξηση του συνολικού αριθμού του προσωπικού. Ο διαχωρισμός των καθηκόντων της Επιτροπής που αφορούν τη χάραξη πολιτικής από τα καθήκοντα εκτέλεσης του προγράμματος στο πλαίσιο του Οργανισμού έχει επιτρέψει σε αμφότερα τα μέρη να επιτελούν καλύτερα τα κύρια καθήκοντά τους. Η εξωτερική αξιολόγηση του Οργανισμού που διενεργήθηκε σύμφωνα με το άρθρο 25 του κανονισμού (ΕΚ) αριθ. 58/2003, κατέδειξε ότι υπήρξε αποτελεσματικός και αποδοτικός στη διαχείριση των ενεργειών που σχετίζονται με τις ΜΜΕ στο πλαίσιο του ειδικού προγράμματος «Ικανότητες», των δράσεων «Μαρία Κιουρί» στο πλαίσιο του ειδικού προγράμματος «Άνθρωποι», των ερευνητικών δράσεων «διάστημα» και «ασφάλεια» του ειδικού προγράμματος «Συνεργασία», καθώς και στην παροχή υπηρεσιών διοικητικής και εφοδιαστικής στήριξης σε όλα τα πεδία ειδικών προγραμμάτων «Άνθρωποι», «Ικανότητες» και «Συνεργασία». Η εξοικονόμηση που προκύπτει από την ανάθεση καθηκόντων στον Οργανισμό έχει εκτιμηθεί σε περίπου 106 εκατ. ευρώ για την περίοδο 2009-2013.
            
         
               (6)
            
            
               Στην ανακοίνωσή της, της 29ης Ιουνίου 2011, με τίτλο «Ένας προϋπολογισμός για την Ευρώπη 2020» (7), η Επιτροπή πρότεινε να χρησιμοποιηθεί η δυνατότητα ευρύτερης αξιοποίησης των υφιστάμενων εκτελεστικών οργανισμών για την υλοποίηση των προγραμμάτων της Ένωσης στο πλαίσιο του πολυετούς δημοσιονομικού πλαισίου 2014-2020 (εφεξής ΠΔΠ).
            
         
               (7)
            
            
               Η ανάλυση κόστους-οφέλους του Οργανισμού που διενεργήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003, κατέδειξε ότι η αποτελεσματικότητα των λειτουργιών του Οργανισμού υπερβαίνει την αντίστοιχη της Επιτροπής. Τα νέα προγράμματα που του έχουν ανατεθεί συμβαδίζουν θεματικά με την ισχύουσα εντολή και αποστολή του Οργανισμού και αντιπροσωπεύουν τη συνέχιση των υφιστάμενων δραστηριοτήτων του. Ο Οργανισμός έχει ήδη αναπτύξει τεχνογνωσία, δεξιότητες και ικανότητες, οι οποίες σχετίζονται άμεσα με τα εν λόγω προγράμματα. Ο Οργανισμός είναι σε θέση να συνεχίσει να διαχειρίζεται ερευνητικά προγράμματα βάσει του ΠΔΠ 2014-2020. Η ανάθεση της διαχείρισης του προγράμματος στον Οργανισμό θα εξασφάλιζε τη συνέχεια της επιχειρηματικής δραστηριότητας για τους δικαιούχους των προγραμμάτων, δεδομένου ότι ο Οργανισμός έχει αναπτύξει τη σχετική τεχνογνωσία και ικανότητα με επίκεντρο την ερευνητική κοινότητα. Η ανάθεση της διαχείρισης του προγράμματος στον Οργανισμό εκτιμάται ότι θα αποφέρει βελτίωση της απόδοσης ύψους 158 εκατ. ευρώ για την περίοδο 2014-2024 σε σύγκριση με τη διαχείριση από τις υπηρεσίες της Επιτροπής.
            
         
               (8)
            
            
               Προκειμένου να δοθεί μια συνεκτική ταυτότητα στους εκτελεστικούς οργανισμούς, κατά τον καθορισμό της εκάστοτε νέας εντολής τους η Επιτροπή προχώρησε, στο μέτρο του δυνατού, σε ομαδοποίηση των εργασιών ανά θεματικό πεδίο πολιτικής.
            
         
               (9)
            
            
               Στον Οργανισμό πρέπει να ανατεθεί η διαχείριση των ακόλουθων τμημάτων του ειδικού προγράμματος εκτέλεσης του προγράμματος «Ορίζοντας 2020» — Πρόγραμμα-πλαίσιο για την έρευνα και την καινοτομία (2014-2020) (8)
               
               
                           —
                        
                        
                           το μέρος I, «επιστήμη αριστείας», σε συνέχεια παρόμοιων δραστηριοτήτων που, βάσει του ΠΔΠ 2007-2013, διαχειρίζεται η Επιτροπή και που χαρακτηρίζονται από έργα τα οποία δημιουργούν μεγάλο αριθμό ομοιογενών και τυποποιημένων δραστηριοτήτων·
                        
                     
                           —
                        
                        
                           το μέρος II, «βιομηχανική υπεροχή», σε συνέχεια παρόμοιων δραστηριοτήτων που, βάσει του ΠΔΠ 2007-2013, διαχειρίζεται ήδη εν μέρει ο Οργανισμός, και οι οποίες αφορούν την εκτέλεση έργων τεχνικού χαρακτήρα που δεν συνεπάγονται τη λήψη πολιτικών αποφάσεων και που απαιτούν υψηλό επίπεδο τεχνικής και χρηματοοικονομικής εμπειρογνωσίας σε όλη τη διάρκεια εφαρμογής του έργου·
                        
                     
                           —
                        
                        
                           το μέρος III, «κοινωνιακές προκλήσεις», σε συνέχεια παρόμοιων δραστηριοτήτων που, βάσει του ΠΔΠ 2007-2013, διαχειρίζεται η Επιτροπή, και οι οποίες αφορούν την εκτέλεση έργων τεχνικού χαρακτήρα που δεν συνεπάγονται τη λήψη πολιτικών αποφάσεων και που απαιτούν υψηλό επίπεδο τεχνικής και χρηματοοικονομικής τεχνογνωσίας σε όλη τη διάρκεια εφαρμογής του έργου·
                        
                     
                           —
                        
                        
                           το μέρος ΙΙΙα, «εξάπλωση της αριστείας και διεύρυνση της συμμετοχής», σε συνέχεια παρόμοιων δραστηριοτήτων που, βάσει του ΠΔΠ 2007-2013, διαχειρίζεται η Επιτροπή, και οι οποίες αφορούν την εκτέλεση έργων τεχνικού χαρακτήρα που δεν συνεπάγονται τη λήψη πολιτικών αποφάσεων και που απαιτούν υψηλό επίπεδο τεχνικής και χρηματοοικονομικής εμπειρογνωσίας σε όλη τη διάρκεια εφαρμογής του έργου·
                        
                     
                           —
                        
                        
                           το μέρος ΙΙΙβ, «επιστήμη με την κοινωνία και για την κοινωνία», σε συνέχεια παρόμοιων δραστηριοτήτων που, βάσει του ΠΔΠ 2007-2013, διαχειρίζεται η Επιτροπή, και οι οποίες αφορούν την εκτέλεση έργων τεχνικού χαρακτήρα που δεν συνεπάγονται τη λήψη πολιτικών αποφάσεων και που απαιτούν υψηλό επίπεδο τεχνικής και χρηματοοικονομικής τεχνογνωσίας σε όλη τη διάρκεια εφαρμογής του έργου·
                        
                     
         
               (10)
            
            
               Ο Οργανισμός πρέπει να συνεχίσει την υλοποίηση των τμημάτων του έβδομου προγράμματος-πλαισίου που του έχουν ήδη ανατεθεί στο πλαίσιο του ΠΔΠ 2007-2013.
            
         
               (11)
            
            
               Ο Οργανισμός πρέπει να είναι υπεύθυνος για την παροχή υπηρεσιών διοικητικής και εφοδιαστικής στήριξης, ιδίως όταν η κεντρική διαχείριση των εν λόγω υπηρεσιών στήριξης θα έχει ως συνέπεια πρόσθετη βελτίωση της οικονομικής απόδοσης και οικονομίες κλίμακας.
            
         
               (12)
            
            
               Προκειμένου να εξασφαλιστεί η συνεπής και έγκαιρη εφαρμογή της παρούσας απόφασης και των σχετικών προγραμμάτων, είναι αναγκαίο να διασφαλιστεί ότι ο Οργανισμός ασκεί τα καθήκοντά του που συνδέονται με την υλοποίηση των εν λόγω προγραμμάτων με την επιφύλαξη έναρξης ισχύος αυτών και από την ημερομηνία έναρξης ισχύος τους.
            
         
               (13)
            
            
               Πρέπει να ιδρυθεί ο Εκτελεστικός Οργανισμός Έρευνας. Πρέπει δε να αντικαταστήσει και να διαδεχθεί τον εκτελεστικό οργανισμό που συστάθηκε με την απόφαση 2008/46/ΕΚ. Θα λειτουργεί σύμφωνα με το γενικό καταστατικό που θεσπίστηκε με τον κανονισμό (ΕΚ) αριθ. 58/2003.
            
         
               (14)
            
            
               Επομένως η απόφαση 2008/46/ΕΚ πρέπει να καταργηθεί και να θεσπιστούν μεταβατικές διατάξεις.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εκτελεστικών οργανισμών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ίδρυση
   Με την παρούσα ιδρύεται ο Εκτελεστικός Οργανισμός Έρευνας (εφεξής ο Οργανισμός) και αντικαθιστά και διαδέχεται τον εκτελεστικό οργανισμό που προβλέπει η απόφαση 2008/46/ΕΚ από την 1η Ιανουαρίου 2014 έως τις 31 Δεκεμβρίου 2024, το καταστατικό του οποίου διέπεται από τον κανονισμό (ΕΚ) αριθ. 58/2003.
   Άρθρο 2
   Έδρα
   Ο Οργανισμός εδρεύει στις Βρυξέλλες.
   Άρθρο 3
   Στόχοι και καθήκοντα
   1.   Ο Οργανισμός επιφορτίζεται, στο πλαίσιο του ειδικού προγράμματος υλοποίησης του προγράμματος «Ορίζοντας 2020» — Πρόγραμμα-πλαίσιο για την έρευνα και την καινοτομία (2014-2020), με την υλοποίηση τμημάτων από το:
   
               α)
            
            
               μέρος I «επιστήμη αριστείας»·
            
         
               β)
            
            
               μέρος II «βιομηχανική υπεροχή»·
            
         
               γ)
            
            
               μέρος III «κοινωνιακές προκλήσεις»·
            
         
               δ)
            
            
               μέρος ΙΙΙα «εξάπλωση της αριστείας και διεύρυνση της συμμετοχής»·
            
         
               ε)
            
            
               μέρος ΙΙΙβ «επιστήμη με και για την κοινωνία».
            
         Η παρούσα παράγραφος εφαρμόζεται με την επιφύλαξη της έναρξης ισχύος και από την ημερομηνία έναρξης ισχύος του ειδικού προγράμματος υλοποίησης του προγράμματος-πλαισίου «Ορίζοντας 2020» — Πρόγραμμα-πλαίσιο για την έρευνα και την καινοτομία (2014-2020).
   2.   Ο Οργανισμός επιφορτίζεται, στο πλαίσιο του έβδομου προγράμματος-πλαισίου, με την εκτέλεση της συνέχισης τμημάτων των ακόλουθων προγραμμάτων:
   
               α)
            
            
               των δραστηριοτήτων «έρευνα προς όφελος των ΜΜΕ» και «έρευνα προς όφελος ενώσεων ΜΜΕ» του ειδικού προγράμματος «Ικανότητες»·
            
         
               β)
            
            
               των θεμάτων «διάστημα» και «ασφάλεια» του ειδικού προγράμματος «Συνεργασία»·
            
         
               γ)
            
            
               του ειδικού προγράμματος «Άνθρωποι».
            
         3.   Στο πλαίσιο της διαχείρισης των πτυχών των κοινοτικών προγραμμάτων που αναφέρονται στις παραγράφους 1 και 2, ο Οργανισμός είναι υπεύθυνος για τα ακόλουθα καθήκοντα:
   
               α)
            
            
               διαχείριση ορισμένων φάσεων της υλοποίησης των προγραμμάτων, και ορισμένων φάσεων στον κύκλο ζωής των ειδικών έργων βάσει των σχετικών προγραμμάτων εργασιών που ενέκρινε η Επιτροπή, εφόσον η Επιτροπή τον έχει εξουσιοδοτήσει προς τούτο στην πράξη μεταβίβασης αρμοδιοτήτων·
            
         
               β)
            
            
               την έκδοση των πράξεων εκτέλεσης του προϋπολογισμού για τα έσοδα και τις δαπάνες, καθώς και την εκτέλεση όλων των πράξεων που είναι αναγκαίες για τη διαχείριση του προγράμματος, εφόσον η Επιτροπή τον έχει εξουσιοδοτήσει προς τούτο στην πράξη μεταβίβασης αρμοδιοτήτων·
            
         
               γ)
            
            
               την παροχή στήριξης στην εφαρμογή του προγράμματος εφόσον η Επιτροπή τον έχει εξουσιοδοτήσει προς τούτο στην πράξη μεταβίβασης αρμοδιοτήτων.
            
         4.   Ο Οργανισμός είναι υπεύθυνος για την παροχή υπηρεσιών διοικητικής υποστήριξης και εφοδιαστικής, όπως ορίζεται στην πράξη ανάθεσης. Οι εν λόγω υπηρεσίες παρέχονται προς όφελος των φορέων εκτέλεσης του προγράμματος και στο πλαίσιο του πεδίου εφαρμογής των προγραμμάτων που αναφέρονται στην πράξη μεταβίβασης αρμοδιοτήτων.
   Άρθρο 4
   Διάρκεια των θητειών
   1.   Τα μέλη της διευθύνουσας επιτροπής διορίζονται για περίοδο δύο ετών.
   2.   Ο διευθυντής του Οργανισμού διορίζεται για περίοδο τεσσάρων ετών.
   Άρθρο 5
   Εποπτεία και υποβολή εκθέσεων
   Ο Οργανισμός υπόκειται στην εποπτεία της Επιτροπής και υποβάλλει τακτικά εκθέσεις προόδου της εκτέλεσης των ενωσιακών προγραμμάτων, ή τμημάτων τους, καθώς και των υπηρεσιών διοικητικής υποστήριξης και εφοδιαστικής, για τα οποία είναι αρμόδιος, σύμφωνα με τους κανόνες που καθορίζονται στην πράξη μεταβίβασης αρμοδιοτήτων.
   Άρθρο 6
   Εκτέλεση του προϋπολογισμού λειτουργίας
   Ο Οργανισμός εκτελεί τον οικείο προϋπολογισμό λειτουργίας σύμφωνα με τις διατάξεις του κανονισμού (ΕΚ) αριθ. 1653/2004 της Επιτροπής (9).
   Άρθρο 7
   Κατάργηση και μεταβατικές διατάξεις
   1.   Η απόφαση 2008/46/ΕΚ καταργείται από την 1η Ιανουαρίου 2014. Οι παραπομπές στην καταργηθείσα απόφαση νοούνται ως παραπομπές στην παρούσα απόφαση.
   2.   Ο Οργανισμός θεωρείται νόμιμος διάδοχος του εκτελεστικού οργανισμού, που θεσπίστηκε με την απόφαση 2008/46/ΕΚ.
   3.   Με την επιφύλαξη αναθεώρησης της κατάταξης των αποσπασμένων υπαλλήλων που προβλέπεται από την πράξη μεταβίβασης αρμοδιοτήτων, η παρούσα απόφαση δεν θίγει τα δικαιώματα και τις υποχρεώσεις των υπαλλήλων που απασχολεί ο Οργανισμός, συμπεριλαμβανομένου του διευθυντή του.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Βρυξέλλες, 13 Δεκεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 16.1.2003, σ. 1.
   
      (2)  ΕΕ L 11 της 15.1.2008, σ. 9.
   
      (3)  ΕΕ L 54 της 22.2.2007, σ. 91.
   
      (4)  ΕΕ L 54 της 22.2.2007, σ. 101.
   
      (5)  ΕΕ L 54 της 22.2.2007, σ. 30.
   
      (6)  ΕΕ L 412 της 30.12.2006, σ. 1.
   
      (7)  COM(2011) 500 τελικό.
   
      (8)  ΕΕ L 347 της 20.12.2013, σ. 965.
   
      (9)  ΕΕ L 297 της 22.9.2004, σ. 6.